
«ÒH!PERA». Diversos autors. Direcció del projecte: Àlex Ollé. Coordinació: Anna Llopart, Anna Ponces, Ariana Fernández Gasull. «Jo, núvol» Llibret: Alicia Kopf. Composició musical: Sergi Puig. Direcció d’escena: Lucia del Greco. Disseny d’espai i vestuari: La Salle, Universitat Ramon Llull i l’Escola de la Dona. Il·luminació: Institut del Teatre. «La vida por los cuernos». Llibret: Pablo Macho Otero. Composició musical: Anna Colom. Direcció d’escena: Alexandre Rodríguez i Fons. Disseny d’espai i vestuari:  IDEP, Escola Superior d’Imatge i Disseny. Il·luminació: Institut del Teatre. «Opereta». Llibret: Pol Guasch. Composició musical: Arnau Brichs. Direcció d’escena: Marc Salicrú. Disseny d’espai i vestuari: UPC_School of Professional & Executive Development. Il·luminació: Institut del Teatre. Una producció del Disseny Hub Barcelona (DHub) i el Gran Teatre del Liceu. Amb la participació de: La Salle, Universitat Ramon Llull, l’Escola de la Dona, IDEP-Escola Superior d’Imatge i Disseny, UPC-School of Professional & Executive, Institut del Teatre, Development, Fabra i Coats: Fàbrica de Creació i Eòlia-Centre Superior d’Art Dramàtic. Fabra i Coats. Fàbrica de Creació de Barcelona. Festival Grec 2026. Del 2 al 5 de juliol 2026.

Sempre captivadora operació Òh!Pera


Ja en van cinc edicions, la tercera sota el paraigua del Grec i continua mostrant-se com un exercici molt sa de provatures,pro-professionalització i regeneració. Oh!pera permet debuts operístics a compositors, llibretistes (dramaturgs), direccions d’escena i musicals. I també a alumnes de les escoles de disseny i d’arts escèniques de la ciutat que intervenen en el disseny d’escenografia, vestuari, il·luminació així com assistència a la direcció. Les microòperes tenen un ressò ben connectat al que interessa als joves creadors, que juguen amb els seus recursos, o en proven de nous. Una trigonometria aleatòria que, al llarg d’un any va arrodonint la proposta fins a fer-la coherent i seductora. Anem a pams.

La vida por los cuernos: Pablo Machín Otero manté el seu univers del vers, entre jocs de paraula i tragèdia clàssica. Com a A fuego el món grec aporta els personatges Teseu, Fedra i Hipòlit i el Minotaure. La soprano Aseel Massoud fusiona veu amb els acords flamencs d’una intensitat que li va molt bé escènicament  sobretot a partir del cante de Pere Martínez. Guitarra (Exequiel Coria), trompeta/ fiscorn (Gerard Peñaranda) i percussió (però no caixa, amb Pablo Gómez Molina) van acompanyar musicalment que, lluny de l’exotisme del Toreador de la Carmen de Bizet, destil·la tensió en un escenari de pista central, com un ruedo de la plaça de braus. L’acció ensenya la contenció del Teseu, que es juga la vida per trobar el seu hereu, la denúncia de la filla del rei de Creta i dóna del d’Atenes que continua dependent dels desigs de l’home. Però que ella sabrà reduir en la intimitat en aquesta proposta d’Anna Colom.

La presència del bailaor  Rubén Heras, ara com a brau, amb els braços alçats simulant les banyes; ara descobrint-se com el fill pròdig que abomina l’afició assassina de Teseu dóna una densitat absoluta. Creua ben poques paraules, en un quasi recitatiu. Fulmina amb la mirada final.

Més exigent és la segona partitura, Jo, núvol amb un llibret distòpic d’Alícia Kopf sobre un futur en què es pot programar la memòria per corregir fins a construir aparents relacios d’amor perfectes, o fer desaparéixer les que ella (Montserrat Boixadera) decideix esborrar amb ell (Pau Camero). Que acabaran resultant insípedes. Dues ballarines (Anna Climent i Glòria Garcia Garrido) són els robots que disposen la transformació de la memòria dels humans. La por a l’error apunta a un futur ben galdós. La posada en escena de Lucía del Greco (Little women) juga amb la buidor i el moviment d’autòmats de les ballarines. Un contrallum encega l’espectador, com provant de corregir l’acció anterior. De fet, és la fórmula de Supersàpiens per controlar la voluntat dels humans. O com la cançó Ciència ficció dels Amics de les Arts.

Per últim, la comèdia operística es desplega a Opereta. Marc Salicrú recupera armilles reflectants, vehicles d’urgència i caos del seu Interferència (2025) per exposar la capacitat quàntica d’un treballador que és viu i mort alhora, una mena de Ghost en tot còmic enmig d’una escenografia d’Aida del teatre amateur i que, en comptes de resoldre el seu crim, simplement repassa la vida al purgatori. Els cantants són l’accidentat (Arnau Segura) i els sanitaris de l’ambulància (Larraitz Navas i Héctor Ruiz). Els músics (Pau Bufon, Ferran Martínez, Carmen Vilanova) fan de bombers. El director musical (Marcel Ortega i Martí) és el Mosso d’Esquadra que dirigeix el públic cap a les grades com qui mira de garantir un trànsit fluid després d’un accident a l’AP-7. Pol Guasch (Napalm al cor) ha escrit un llibret còmicament tràgic. I Salicrú ha doblat l’aposta afegint-hi els serveis d’emergència i l’escenografia egípcia. Descarat? Sí, i li queda com un guant a la partitura amb gags musicals d’Arnau Brichs.

Aquesta edició, per primera vegada s’ha traslladat als barris, concretament a la Fabra i Coats de Sant Andreu. Casualitat o no, la temporada vinent el Liceu estrena una òpera comunitària inspirada en aquest districte: La rosa dels set pètals. L’acció vincula el gènere líric a un veïnat que, el curs vinent, seran dalt de l’escenari del Liceu. Des de Recomana, s’ha treballat aquest curs amb una desena de classes dels instituts de Sant Andreu dins del projecte Joves Periodistes Culturals. A aquesta adreça podeu trobar alguns dels textos escrits pels alumnes arran de la investigació per escriure l’òpera.
Jordi Bordes, Recomana, 4 juliol 2026
Òpera confeti

La temporada del Liceu, en la tercera inclusió al Festival Grec, va tornar a oferir l’oportunitat de calibrar el talent jove de creadors en la seva experimentació interdisciplinària amb l’òpera com a gènere al projecte Òh!pera, amb microòperes de 30 minuts com a durada màxima. Una proposta més pròxima al tablao flamenc que a un escenari líric, una fogonada cibernètica amb ressons de ghosting i una divertida proposta en què l’humor existencial es va guanyar el públic ha estat el resum de la cinquena edició.

La mescla de l’amable música composta per Anna Colom, amb el llibret de Pablo Macho Otero, a La vida por los cuernos, va barrejar una fusió al·lucinada entre una soprano professional, impecable Aseel Masoud, amb un cantaor, afinat i resolutiu Pere Martínez, més el ballador Rubén Heras, de qualitat inqüestionable. S’hi va unir un equip instrumental en què va destacar la trompeta de Gerard Peñaranda, la fina guitarra d’Exequiel Còria (director musical) i la percussió de Pablo Gómez Molina, tots tres, a més, amb veu.

Si l’obra ratlla tots els tòpics de mite, toreig i flamenc, la posada en escena, signada per Alexandre Rodríguez i Fons, va utilitzar de manera visual i tradicional un escenari circular, amb el confeti com a metàfora de l’efímer i el permanent, en un exercici final ideal per a turistes amb ganes de folklore. Amb la participació en disseny, vestuari i escenografia d’alumnes d’IDEP Barcelona, assistència de direcció d’escena d’alumnes d’Eòlia (Inés Jiménez i Juli Aymí) i disseny d’il·luminació de Hannah Blisky de l’Institut del Teatre.

A Jo, núvol, obra musical de Sergi Puig Serna, amb llibret d’Alicia Kopf, direcció musical de Miquel Massana i d’escena de Lucia del Greco, hi va haver un canvi de terç al digital. Una història d’amor en què la memòria, la intel·ligència artificial i l’esborrament cibertecnològic serveixen de reflexió amb una composició que va barrejar amb un resultat suggeridor la veu de la soprano Montserrat Boixadera, del baríton Pau Camero, la percussió de Gonzalo Otero, el saxofon de Pol Cabrera, el violoncel de Candela Puigbó i el piano d’Álvaro Abadías, també a la mescla electrònica. La música fluctuant i atmosfèrica de la composició es fusiona de manera suggeridora amb les veus líriques en un exercici experimental més estimulant en allò sonor que en una posada en escena en què el blanc nuclear eclipsa una dramatúrgia més líquida que permanent. Amb el treball d’alumnes de la Salle-URL al disseny d’espai i audiovisuals, de l’Escola de la Dona en vestuari i caracterització i les ballarines Anna Climent i Glòria Garrido amb coreografia d’Ariadna Monfort. Amb els alumnes d’Eòlia, Anna Muñoz, assistent d’escena i la il·luminació de l’Institut del Teatre, per Helena Mateos-Serra.

L’última obra, Opereta, amb música d’Arnau Brichs, llibret de Pol Guasch, direcció d’escena de Marc Salicrú i musical de Marcel Ortega i Martí, va ser la proposta més refrescant i catàrtica amb el públic, per la capacitat d’usar l’humor com a vàlvula d’escapament dramàtic. L’intel·ligent llibret s’excusa en l’anècdota d’un accident de cotxe per viatjar al regne dels morts, en què una divinitat recorda al sofert protagonista que l’existència pot ser una broma de final inesperat. La composició es recrea de manera sorprenent i audaç, amb un llenguatge a mig camí entre allò musical, l’opereta i el lirisme, amb recursos sonors immersius, i un ús de la percussió (Pau Buforn, Ferran Martínez) i el piano, teclat i correpetició de Carmen Vilanova, de gran inspiració melòdica que va connectar de manera instantània.

La direcció d’escena, desenfadada i amb una fluida direcció d’actors, es va afegir a l’excel·lència dels cantants lírics, en què va destacar la soprano Larraitz Navas, sobre el lirisme del baríton Arnau Segura i els aguts del tenor Héctor Ruiz. Un exercici d’estil ple de talent emergent amb la suma al disseny d’escenografia i vestuari d’alumnes de la UPC School/ CCCB, l’alumna d’Eòlia Claudia Muñoz com a assistent d’escena i de l’alumne de l’Institut del Teatre Josep Pijuan al disseny de la il·luminació.
Jordi Maddaleno, La Vanguardia, 4 juliol 2026
 PAGE 
1

